MAHALLIY XOM AShYo NEGIZIDA TAYYoR MAHSULOTLAR, BUTLOVChI BUYuMLAR VA MATERIALLAR IShLAB ChIQARIShNI MAHALLIYLAShTIRISh DASTURIGA TUZATIShLAR KIRITISh TO‘G‘RISIDA

Vazirlar Mahkamasining 2004-yil 13-avgustdagi 391-son qarorini bajarish yuzasidan hamda Mahalliy xomashyo negizida tayyor mahsulotlar, butlovchi buyumlar va materiallar ishlab chiqarishni mahalliylashtirish dasturini raqobatbardoshli mahsulotlar ishlab chiqarishni ta’minlovchi yangi loyihalar bilan yanada kengaytirish maqsadida Vazirlar Mahkamasi qaror qiladi:
 1. Maxsus komissiyaning (O‘.T. Sultonov) Vazirlar Mahkamasining 2004-yil 14-yanvardagi 18-son qarori bilan tasdiqlangan 3 va 4-ilovalarni:
 tayyor mahsulotlarning yangi turlarini, qismlarini va ularga butlovchi buyumlarni ishlab chiqarishni mahalliylashtirishning 1-ilovaga* muvofiq loyihalari ro‘yxati;
 xomashyo, komponentlar va sanoat materiallari ishlab chiqarishni mahalliylashtirishning 2-ilovaga* muvofiq loyihalari ro‘yxati bilan to‘ldirish haqidagi taklifi qabul qilinsin. 
 2. Vazirlar Mahkamasining 2004-yil 14-yanvardagi 18-son qaroriga 1, 3 va 4-ilovalarga muvofiq tasdiqlangan loyihalar parametrlariga 3-ilovaga* muvofiq o‘zgartirishlar kiritilsin. 
 3. Belgilab qo‘yilsinki, Vazirlar Mahkamasining 2004-yil 14-yanvardagi 18-son qarorining 5-bandida nazarda tutilgan imtiyozlar Mahalliylashtirish dasturiga mazkur qarorning 1-bandiga muvofiq yangidan kiritilgan korxonalarga 2004-yil 1-sentabrdan boshlab qo‘llanadi. 
 4. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari O‘.T. Sultonov zimmasiga yuklansin.